Praha 21. augusta (TASR) Schôdzka lídrov a vyjednávačov ODS a ČSSD o podpore budúcej menšinovej vlády Mirka Topolánka sa dnes skončila neúspechom. Rozpory sú údajne v programovej oblasti a v tom, že ODS chce zaistiť podporu vláde na štyri roky, ale ČSSD chce hovoriť iba o podpore na dva roky.
Napriek tomu, že o rozdielnych názoroch oboch strán sa pred stretnutím vedelo, výsledok rokovania v Hrzánskom paláci je pomerne prekvapivý, pretože odhalil narastajúcu nedôveru medzi týmito stranami.
Ľutujem, ale v tento moment to na podporu menšinovej vlády ODS nevypadá, vyhlásil na odchode predseda sociálnych demokratov Jiří Paroubek a vytkol ODS, že rokuje s ČSSD ako keby Británia rokovala so zaostalou africkou krajinou. Podľa Paroubka je prístup ODS neseriózny a Topolánek nie je pripravený na kompromisy.
Obe strany majú zjavne komunikačné problémy. Po tom ako predsedovia rokovali pol hodiny sami a ďalšiu polhodinu v prítomnosti vyjednávačov na úrovni podpredsedov, sa ČSSD sťažovala, že od ODS nedostala ani zoznam kandidátov na ministrov. ODS ale neskôr konštatovala, že stretnutie bolo také krátke, že pripravený zoznam aj s životopismi kandidátov ani nestihli predložiť. Podľa občianskych demokratov sa ČSSD dohodnúť nechcela.
Šéf ODS Mirek Topolánek a podpredseda Ivan Langer napriek fiasku rozhovorov nestrácajú nádej, že dohoda s ČSSD ešte je možná. Pesimistom je, naopak, podpredseda ODS Petr Nečas.
Šéf ČSSD Paroubek v nedeľu kategoricky vyhlásil, že jeho strana bude rokovať iba o variante podpory vlády ODS na dva roky, ale naznačoval, že dohoda sa blíži.
Bola by škoda, keby pán Topolánek v tejto jedinej veci bol tvrdohlavý, pretože v tomto my jednoducho neustúpime. Sme ochotní ustúpiť prakticky takmer vo všetkom, ale v tomto skutočne nie, zdôraznil v nedeľu líder ČSSD.
(spravodajca TASR Bohdan Kopčák) žab